钦定古今图书集成/明伦汇编/官常典/第099卷 > 楚庄王孟烷
## 钦定古今图书集成/明伦汇编/官常典/第099卷 > 楚庄王孟烷

按《明外史楚昭王传》：“庄王孟烷，楚昭王桢子也，永乐
二十二年袭封。宣德中，平江伯陈瑄密奏，‘湖广东南
大藩，襟带湖湘，控引蛮越，人民蕃庶，商贾辐聚。楚设
三护卫，自始封至今，生齿日繁，兵强国富。护卫之官，
交姻连娅，小人行险，或生邪心。陛下选其精锐，以转
漕为名，俟至京师，因而留之，可无后患’。帝曰：‘楚无过
不可’。”孟烷闻之惧，请纳两护卫，自留其一。帝劳而听
之。正统四年薨。子宪王季堄嗣。

按《藩献记》：“孟烷，仁厚博洽，能文章，深有智虑。在位十
六年。正统四年薨。”